
ROZSUDOK V MENE SLOVENSKEJ REPUBLIKY Okresný súd Stará Ľubovňa sudkyňou JUDr. Emíliou Mišenkovou, v sporovej veci žalobcu: Všeobecná úverová banka, a.s.; skrátený názov: VÚB, a.s., so sídlom Mlynské nivy 1, 829 90 Bratislava - Ružinov, IČO: 31 320 155, právne zast.: Advokátska kancelária Gallo, s.r.o., so sídlom Jilemnického 4012/30, 036 01 Martin, IČO: 36 715 352, proti žalovanému: A. B., nar. XX.X.XXXX, bytom C. XXXX/XXX, XXX XX A. D., v konaní o zaplatenie sumy 887,48 eur s príslušenstvom, takto rozhodol: I. Žalovaný j e p o v i n n ý zaplatiť žalobcovi sumu 887,48 eur a úrok z omeškania vo výške 5 % ročne zo sumy 887,48 eur od 21.4.2024 do zaplatenia, to všetko v lehote 3 dní od právoplatnosti rozsudku. II. V prevyšujúcej časti žalobu
zamieta.
III. Žalobcovi priznáva n á r o k na náhradu trov konania voči žalovanému v rozsahu 100 % s tým, že o výške náhrady trov konania bude rozhodnuté samostatným uznesením po právoplatnosti rozhodnutia, ktorým sa konanie skončí. odôvodnenie: 1. Žalobca žalobou podanou na tunajšom súde dňa 28.4.2026 sa ako právny nástupca spoločnosti Consumer Finance Holding a.s. domáhal voči žalovanému zaplatenia sumy 887,48 eur, úrokov z omeškania vo výške 5 % ročne od 27.3.2024 do zaplatenia a náhrady trov konania. Žalobu odôvodnil tým, že žalobca a žalovaný uzatvorili spolu 24.8.2023 zmluvu o pôžičke, na základe ktorej poskytol žalobca žalovanému pôžičku vo výške 849,- eur. Žalovaný sa zaviazal splácať pôžičku v pravidelných 96 mesačných splátkach v sume 17,33 eur až do celkovej sumy pôžičky vo výške 1.663,68 eur. Ku dňu podania žaloby žalovaný z vyššie uvedenej sumy uhradil sumu (bez akontácie) 51,99 eur. Vzhľadom na to, že žalovaný porušil svoju povinnosť splácať poskytnutú pôžičku, žalovaný ho listom zo dňa 21.2.2024, označeným ako Predžalobná upomienka, vyzval k úhrade dlžných splátok s upozornením, že ak nedôjde aspoň k úhrade najstaršej omeškanej splátky, bude oprávnený úver zosplatniť. Nakoľko k úhrade dlžných splátok nedošlo, žalobca dňa 19.3.2024 úver zosplatnil, o čom žalovaný bol informovaný listom zo dňa 21.3.2024. 2. Súd zaslal žalovanému žalobu spolu s prílohami a s výzvou na vyjadrenie v lehote 15 dní odo dňa doručenia zásielky. Súdna zásielka bola žalovanému doručená do vlastných rúk dňa 16.6.2026. Žalovaný v stanovenej lehote, ani do dňa rozhodnutia súdu, na výzvu súdu nereagoval, k žalobe sa nevyjadril. 3. Nakoľko predmetom sporu je zaplatenie sumy 887,48 eur s príslušenstvom, pričom ide iba o otázku jednoduchého právneho posúdenia veci, skutkové tvrdenia strán nie sú sporné a hodnota sporu bez príslušenstva neprevyšuje 1.000,- eur, pojednávanie nebolo potrebné podľa § 297 písm. b/ CSP nariadiť.
Podľa § 219 ods. 3 CSP bolo miesto a čas verejného vyhlásenia rozsudku dňa 5.8.2026 o 9.30 hod. oznámené na úradnej tabuli a na webovej stránke súdu dňa 9.7.2026. 4. Súd preskúmal dôkazy predložené žalobcom, oboznámil sa s obsahom žaloby, zmluvy o viazanom spotrebiteľskom úvere zo dňa 24.8.2023, prehľadom splátok a úhrad, predžalobnou upomienkou zo dňa 21.2.2024 a s návratkou doručenky žalovanému, s oznámením o vyhlásení okamžitej splatnosti úveru zo dňa 21.3.2024 a s návratkou doručenky žalovanému a zistil tento skutkový stav: 5. Žalobca uzavrel so žalovaným dňa 24.8.2023 zmluvu o viazanom spotrebiteľskom úvere, kde v časti III. označenej ako Predmet financovania úveru a podmienky úveru sú uvedené konkrétne podmienky poskytnutého úveru a to nasledovne: Druh – viazaný spotrebiteľský úver; Tovar/Služba: Apple iPhone 14 128 GB Starlight biely; celková výška úveru: 849,- eur, počet splátok: 96, výška splátky: 17,33 eur, celková čiastka: 1.662,45 eur, fixná ročná úroková sadzba: 21,10 %, RPMN: 21,10 %. Dátum prvej splátky: 20. dňa nasledujúceho mesiaca po dodaní tovaru; Doba trvania zmluvy je uvedená: 96 mesiacov, alebo do splatenia všetkých záväzkov klienta podľa tejto zmluvy. 6. Ďalšie zmluvné podmienky sú uvedené v nasledujúcich článkoch zmluvy, pričom v článku IX. sú obsiahnuté následky nesplácania úveru. V bode 9.2 zmluvy si jej účastníci dohodli oprávnenie spoločnosti na vyhlásenie okamžitej splatnosti pôžičky, ak je klient v omeškaní s úhradou jednej splátky alebo čiastočného plnenia splátky počas obdobia dlhšieho ako 3 mesiace, a to za podmienok ustanovených v § 53 ods. 9 a § 565 Občianskeho zákonníka. 7. Zmluva bola uzatvorená prostredníctvom prostriedkov diaľkovej komunikácie (cez internet), tzn. bez vyhotovenia zmluvy o spotrebiteľskom úvere v listinnej forme podpísanej zmluvnými stranami a nadobudla platnosť a účinnosť vyjadrením súhlasu obidvoma zmluvnými stranami (v zmysle bodu 11.13 zmluvy zo dňa 24.8.2023). 8. Podľa prehľadu splátok a úhrad (č.l. 6 spisu) žalovaný z úveru uhradil sumu (bez akontácie) 51,99 eur. 9. Žalobca listom zo dňa 21.3.2024 vyzval žalovaného na úhradu nedoplatku na splátkach vo výške 51,99 eur s tým, že ak do 12.3.2024 nebude nedoplatok uhradený, dôjde k vyhláseniu predčasnej splatnosti celého zostatku úveru. Zásielka bola doručená žalovanému dňa 28.2.2024. Nakoľko k úhrade dlžných splátok nedošlo, právny predchodca žalobcu úver predčasne zosplatnil dňa 19.3.2024, čo vyplýva zo spomínaného prehľadu splátok a úhrad a aj zo žaloby a túto skutočnosť oznámil žalovanému listom zo dňa 21.3.2024. Zároveň vyzval žalovaného na úhradu dlžného zostatku najneskôr do 20.4.2024. Oznámenie zaslal žalovanému na adresu jeho trvalého bydliska, žalovaný si zásielku prevzal dňa 27.3.2024. Zistený skutkový stav súd podriadil pod tieto zákonné ustanovenia: 10. Podľa § 497 Obchodného zákonníka účinného v čase uzavretia zmluvy (ďalej aj „ObZ“), sa zmluvou o úvere zaväzuje veriteľ, že na požiadanie dlžníka poskytne v jeho prospech peňažné prostriedky do určitej sumy, a dlžník sa zaväzuje poskytnuté peňažné prostriedky vrátiť a zaplatiť úroky. 11. Podľa § 52 ods. 1 Občianskeho zákonníka (ďalej „OZ“), spotrebiteľskou zmluvou je každá zmluva bez ohľadu na právnu formu, ktorú uzatvára dodávateľ so spotrebiteľom. 12. Podľa § 52 ods. 3 OZ, dodávateľ je osoba, ktorá pri uzatváraní a plnení spotrebiteľskej zmluvy koná v rámci predmetu svojej obchodnej alebo inej podnikateľskej činnosti. 13. Podľa § 52 ods. 4 OZ, spotrebiteľ je fyzická osoba, ktorá pri uzatváraní a plnení spotrebiteľskej zmluvy nekoná v rámci predmetu svojej obchodnej činnosti alebo inej podnikateľskej činnosti. 14. Podľa § 53 ods. 9 OZ, ak ide o plnenie zo spotrebiteľskej zmluvy, ktoré sa má vykonať v splátkach, môže dodávateľ uplatniť právo podľa § 565 najskôr po uplynutí troch mesiacov od omeškania so zaplatením splátky a keď súčasne upozornil spotrebiteľa v lehote nie kratšej ako 15 dní na uplatnenie tohto práva.
15. Podľa § 1 ods. 2 zák. č. 129/2010 Z.z. o spotrebiteľských úveroch účinného v čase podpísania zmluvy, spotrebiteľským úverom na účely tohto zákona je dočasné poskytnutie peňažných prostriedkov na základe zmluvy o spotrebiteľskom úvere vo forme pôžičky, úveru, odloženej platby alebo obdobnej finančnej pomoci poskytnutej veriteľom spotrebiteľovi. 16. Podľa § 2 písm. a), b) a d) zák. č. 129/2010 Z.z. o spotrebiteľských úveroch účinného v čase podpísania zmluvy, na účely tohto zákona sa rozumie a) spotrebiteľom fyzická osoba, ktorá nekoná v rámci predmetu svojho podnikania alebo povolania, b) veriteľom fyzická osoba alebo právnická osoba, ktorá ponúka alebo poskytuje spotrebiteľský úver v rámci svojej podnikateľskej činnosti. d) zmluvou o spotrebiteľskom úvere zmluva, ktorou sa veriteľ zaväzuje poskytnúť spotrebiteľovi spotrebiteľský úver a spotrebiteľ sa zaväzuje poskytnuté peňažné prostriedky vrátiť a zaplatiť celkové náklady spotrebiteľa spojené so spotrebiteľským úverom. 17. Podľa § 7 ods. 1 citovaného zákona veriteľ je pred uzavretím zmluvy o spotrebiteľskom úvere alebo pred zmenou tejto zmluvy spočívajúcej v navýšení spotrebiteľského úveru povinný posúdiť s odbornou starostlivosťou schopnosť spotrebiteľa splácať spotrebiteľský úver, pričom berie do úvahy najmä dobu, na ktorú sa poskytuje spotrebiteľský úver, výšku spotrebiteľského úveru, príjem spotrebiteľa a prípadne aj účel spotrebiteľského úveru. 18. Podľa § 11 ods. 2 citovaného zákona ak veriteľ nekonal s odbornou starostlivosťou podľa § 7 ods. 1, nie je oprávnený vyžadovať od spotrebiteľa jednorazové splatenie spotrebiteľského úveru. V prípade hrubého porušenia povinnosti podľa § 7 ods. 1 sa úver považuje za bezúročný a bez poplatkov. Za hrubé porušenie povinnosti podľa § 7 ods. 1 sa považuje posudzovanie schopnosti splácať úver veriteľom bez akýchkoľvek údajov o príjmoch, výdavkoch a rodinnom stave spotrebiteľa alebo bez prihliadnutia na údaje z príslušnej databázy alebo registra na účely posudzovania schopnosti spotrebiteľa splácať spotrebiteľský úver. Za hrubé porušenie povinnosti podľa § 7 ods. 1 sa považuje aj porušenie ustanovení § 7 ods. 19 až 42 . 19. Podľa § 517 ods. 1 veta prvá OZ dlžník, ktorý svoj dlh riadne a včas nesplní, je v omeškaní. 20. Podľa § 517 ods. 2 OZ ak ide o omeškanie s plnením peňažného dlhu, má veriteľ právo požadovať od dlžníka popri plnení úroky z omeškania, ak nie je podľa tohto zákona povinný platiť poplatok z omeškania, výšku úrokov z omeškania a poplatku z omeškania ustanovuje vykonávací predpis. 21. Podľa § 3 ods. 1 nariadenia vlády SR č. 87/1995 Z.z. účinného od 1.2.2013, výška úrokov z omeškania je o 5 percentuálnych bodov vyššia ako základná úroková sadzba Európskej centrálnej banky platná k prvému dňu omeškania s plnením peňažného dlhu. Súd dospel k tomuto právnemu záveru: 22. Súd podrobil súdnemu prieskumu predmetnú zmluvu o spotrebiteľskom úvere uzatvorenú medzi zmluvnými stranami dňa 24.8.2023, pričom nezistil žiadny dôvod pre prijatie záveru o bezúročnosti a bezpoplatkovosti úveru. Zmluva totiž obsahuje všetky povinné náležitosti, ktoré sú vymenované v § 9 ods. 2 zák. č. 129/2010 Z.z. o spotrebiteľských úveroch účinného v čase podpísania zmluvy. V zmluve je uvedená správna výška RPMN, úver bol poskytnutý bezhotovostne, sú v nej uvedené všetky plnenia, ktoré vyplývajú pre spotrebiteľa z tejto zmluvy a RPMN neprekročila najvyššiu prípustnú výšku odplaty, ktorá podľa § 1a ods. 1 nariadenia vlády SR č. 87/1995 Z.z. predstavovala dvojnásobok priemernej RPMN. Pokiaľ ide o formu zmluvy, v danom prípade ide o tzv. webovú zmluvu, ktorá bola uzatvorená prostredníctvom prostriedkov diaľkovej komunikácie (cez internet), tzn. bez vyhotovenia zmluvy o spotrebiteľskom úvere v listinnej forme podpísanej zmluvnými stranami. Žalovaný s takýmto spôsobom uzatvorenia zmluvy bol oboznámený na základe čl. 6 s názvom „Uzatváranie zmlúv elektronickými prostriedkami“ Všeobecných obchodných podmienok Quatro, ktoré sú v zmysle čl. 11.2 zmluvy neoddeliteľnou súčasťou zmluvy. Zmluva nadobudla platnosť a účinnosť vyjadrením súhlasu obidvoma zmluvnými stranami (v zmysle bodu 11.13 zmluvy zo dňa 24.8.2023).
23. Ďalej sa súd zaoberal tým, či pri poskytovaní tohto spotrebiteľského úveru žalovanému veriteľ postupoval s riadnou odbornou starostlivosťou, a teda či riadne zisťoval a preveroval jeho bonitu. Bolo pritom preukázané, že žalovaný sa pri uzatváraní zmluvného vzťahu prezentoval ako zamestnanec s mesačným príjmom 990,- eur zo zamestnaneckého pomeru uzatvoreného na dobu neurčitú od 3/2022 a že jeho mesačné výdavky predstavujú 329,83 eur. Na výzvu súdu žalobca predložil dôkazy, že jeho právny predchodca si pred uzatvorením zmluvy so žalovaným overoval schopnosť žalovaného splácať úver, a to dopytom v registri klientskych informácií (ďalej len „RKI“). Z uvedeného plynie, že veriteľ si splnil svoju povinnosť v zmysle § 11 ods. 2 zák. č. 129/2010 Z. z., správne vyhodnotil bonitu žalovaného a to vzhľadom nielen na jeho pomery, ale aj na výšku mesačnej splátky tohto úveru, ktorá primeraná a predstavovala 17,33 eur mesačne. Nenastal teda dôvod pre fikciu o bezúročnosti a bezpoplatkovosti úveru v zmysle ustanovenia § 11 ods. 2 zák. č. 129/2010 Z.z., a preto žalobca bol oprávnený na predčasné zosplatnenie úveru. 24. Súd napokon ex offo skúmal aj to, či uplatnená pohľadávka nie je, hoci len čiastočne, premlčaná. Táto povinnosť mu vyplýva z § 54a Občianskeho zákonníka. Podľa § 54a Občianskeho zákonníka premlčané právo zo spotrebiteľskej zmluvy nemožno vymáhať a ani ho platne zabezpečiť; ustanovenie § 151j ods. 2 tým nie je dotknuté. Zmeniť obsah premlčaného práva zo spotrebiteľskej zmluvy, nahradiť ho novým právom alebo obnoviť jeho vymáhateľnosť možno len na základe právneho úkonu dlžníka, ktorý o premlčaní vedel. 25. Pri spotrebiteľských zmluvách je teda potrebné premlčanie posúdiť podľa Občianskeho zákonníka, konkrétne § 101 a 103 Občianskeho zákonníka. 26. Podľa § 101 Občianskeho zákonníka pokiaľ nie je v ďalších ustanoveniach uvedené inak, premlčacia doba je trojročná a plynie odo dňa, keď sa právo mohlo vykonať po prvý raz. 27. Podľa § 103 Občianskeho zákonníka ak bolo dohodnuté plnenie v splátkach, začína plynúť premlčacia doba jednotlivých splátok odo dňa ich zročnosti. Ak sa pre nesplnenie niektorej zo splátok stane zročným celý dlh (§ 565), začne plynúť premlčacia doba odo dňa zročnosti nesplnenej splátky. Iná situácia je však v prípade straty výhody splátok v spotrebiteľských vzťahoch podľa § 53 ods. 9 Občianskeho zákonníka, v ktorých premlčacia lehota začne plynúť prvý deň nasledujúci po uplynutí troch mesiacov od omeškania so splnením splátky, pre nesplnenie ktorej sa stal splatným celý dlh za podmienky, že v lehote uvedených 3 mesiacov od omeškania uplynula tiež 15 dňová lehota na upozornenie spotrebiteľa. Právny predchodca žalobcu zosplatnil úver pre nezaplatenie splátky splatnej dňa 20.12.2026. V tomto prípade začala premlčacia lehota plynúť prvý deň nasledujúci po uplynutí troch mesiacov od omeškania so splnením splátky, pre ktorú sa stal zročným celý dlh, t.j. dňom 21.3.2024 a plynula do 21.3.2027. Keďže žaloba bola podaná dňa 28.4.2026, teda pred uplynutím premlčacej doby, nárok bol uplatnený včas a pohľadávka nie je premlčaná ani čiastočne. 28. Z vyššie uvedených dôvodov súd teda považoval za právne dôvodné žalobe o zaplatenie istiny 887,48 eur v celom rozsahu vyhovieť. 29. Podľa § 517 ods. 1 vety prvej Občianskeho zákonníka dlžník, ktorý svoj dlh riadne a včas nesplní, je v omeškaní. 30. Podľa § 517 ods. 2 Občianskeho zákonníka, ak ide o omeškanie s plnením peňažného dlhu, má veriteľ právo požadovať od dlžníka popri plnení úroky z omeškania, ak nie je podľa tohto zákona povinný platiť poplatok z omeškania; výšku úrokov z omeškania a poplatku z omeškania ustanovuje vykonávací predpis. 31. Podľa § 3 nariadenia vlády Slovenskej republiky č. 87/1995 Z.z. výška úrokov z omeškania je o päť percentuálnych bodov vyššia ako základná úroková sadzba Európskej centrálnej banky platná k 1. dňu omeškania s plnením peňažného dlhu. 32. Žalobca úver zosplatnil dňa 19.3.2023 a oznámenie o vyhlásení okamžitej splatnosti úveru žalobca realizoval listom zo dňa 21.3.2024, ktoré oznámenie bolo žalovanému doručené dňa 27.3.2024. V oznámení žalobca vyzval žalovaného na zaplatenie dlžnej sumy v lehote do 20.4.2024. Vzhľadom na to, že žalobca stanovil žalovanému lehotu na zaplatenie dlžnej sumy do 20.4.2024, žalovaný sa dostal
do omeškania až uplynutím tejto lehoty, t.j. dňom 20.4.2024. Z uvedeného dôvodu súd priznal žalobcovi úrok z omeškania z istiny 887,48 eur až odo dňa nasledujúceho po márnom uplynutí lehoty na zaplatenie dlžnej sumy, stanovenej žalovanému žalobcom do 20.4.2024, teda odo dňa 21.4.2024. V prevyšujúcej časti, čo do úroku z omeškania, súd žalobu zamietol. 33. O nároku na náhradu trov konania bolo rozhodnuté podľa § 262 ods. 1 CSP a § 255 ods. 1 CSP. Žalobca bol v spore takmer v celom rozsahu úspešný, keďže neúspešný bol len v nepatrnej časti úroku z omeškania a preto mu súd priznal nárok na plnú náhradu trov konania voči žalovanému, nakoľko nezistil žiadny dôvod pre aplikáciu § 257 CSP, ktorý možno použiť len výnimočne. Napokon existencia takéhoto dôvodu danom konaní ani tvrdená nebola. 34. O výške náhrady trov konania rozhodne súd prvej inštancie po právoplatnosti rozhodnutia vo veci samej samostatným uznesením, ktoré vydá súdny úradník (§ 262 ods. 2 CSP). Poučenie: Proti tomuto rozsudku možno podať odvolanie do 15 dní odo dňa jeho doručenia na Okresný súd Stará Ľubovňa. Podľa § 365 ods. 3 CSP odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania. Ak žalovaný nesplní povinnosť uloženú týmto rozsudkom, môže žalobca podať návrh na vykonanie exekúcie podľa exekučného poriadku.

